[{"text_idx": "#000002", "text": "Hirddydd haf, canol dydd. Mae\u2019r haul yn grasboeth yn barod, ac yn dechrau llosgi\u2019r miloedd o bobl yn casglu ar hyd y strydoedd gyda\u2019r gobaith o gyrraedd tu mewn i furiau Castell Caerdydd, sy\u2019n barod i fyrstio."}, {"text_idx": "#000003", "text": "Ac er eleni nid hirddydd haf arferol mohoni, ac ni stwffiwyd y castell ag wynebau o bob cefndir a chwr, llenwyd y gwacter mewn ffordd amgen: cyfaredd rhai o gerddorion amlycaf Cymru."}, {"text_idx": "#000004", "text": "Penwythnos diwethaf, cynhaliodd Menter Caerdydd yr w\u0302yl gyntaf ers cychwyn pandemig Covid-19 i ffrydio\u2019n fyw o safle arferol yr w\u0302yl. Cafodd Tafwyl 2020 ei gynnal ar blatfform digidol AM, prosiect yr hyrwyddwyr celfyddydol PYST a lansiwyd yn gynharach eleni. Gyda rhyngwyneb syml a hygyrch a lwyddodd i ddenu gwylwyr hyd yn oed o bellterau\u2019r Iseldiroedd a Japan, tybed a fydd mwy o wyliau sydd wedi\u2019u canslo dros yr haf yn troi at y llwyfan hwn i gynnal rhywbeth tebyg?"}, {"text_idx": "#000006", "text": "O feddwl bod cyfyngiadau teithio yn parhau yng Nghymru, rhaid cymeradwyo nid yn unig y nifer o artistiaid roedd trefnwyr Tafwyl wedi llwyfannu, ond hefyd yr ansawdd a\u2019r amrywiaeth \u2013 tipyn o gamp o ystyried anawsterau\u2019r sefyllfa. Efallai bod hyn ond yn atgyfnerthu\u2019r ddadl barhaus bod yna or-bwyslais ar y diwydiant cerddorol yn y De, gan adael i sin y Gogledd i deimlo ar ei ho\u0302l hi. Fodd bynnag, mae\u2019r w\u0302yl yn bendant wedi ymateb i\u2019r galw diweddaf am gynrychiolaeth ehangach o artistiaid benywaidd ar brif lwyfannau\u2019r wlad. Braf oedd gweld Casi, er enghraifft, yn brolio\u2019i datblygiad fel artist gyda set fer a oedd yn cyfuno rhai o\u2019i chaneuon hy\u0302n gyda\u2019i thraciau diweddaraf. Perfformwraig ydy Casi heb os, ac eto doedd perfformio i gastell wag yn amlwg ddim i\u2019w weld yn broblem iddi. Mae naws breuddwydiol i\u2019w llais ysgafn unigryw, ac wrth iddi gau ei llygaid wrth ganu ei halawon swynol cawn y synnwyr ei bod hi\u2019n dianc i fyd arall yn ei phen, ac yn croesawu\u2019r gwranda\u0308wr i\u2019w dilyn i\u2019r ddihangfa hon."}, {"text_idx": "#000010", "text": "Er ei bod hi\u2019n hyfryd gweld ffresni\u2019n ffynnu o lwyfan yr w\u0302yl, roedd hi hefyd yn gysurus i glywed ambell i artist fel Rhys Gwynfor, Mei Gwynedd ac Al Lewis yn dal i geisio cynnal rhyw fath o banter gyda\u2019r gynulleidfa rithiol a rhwng aelodau\u2019r band, er iddynt fod yn chwarae ymhellach i ffwrdd o\u2019i gilydd na\u2019r arfer. Wrth wylio hyn oll, bron nad oedd hi\u2019n amhosib dychmygu\u2019r plant ifanc yn gwneud eu cartwheels blynyddol o flaen y llwyfan perfformio, a\u2019r rhieni\u2019n brysio i amddiffyn eu peintiau gor-ddrud rhag eu helynt."}, {"text_idx": "#000012", "text": "Gyda phob gobaith y bydd gwyliau\u2019r haf yn dychwelyd i normalrwydd erbyn blwyddyn nesaf, mae disgwyl y bydd muriau\u2019r castell yn o\u0302l i fod yn barod i fyrstio ar gyfer Tafwyl 2021. Ond mae llwyddiant yr w\u0302yl ddigidol yn codi cwestiynau ynghylch y cyfle i ffrydio mwy o wyliau Cymraeg yn y dyfodol, yn enwedig wrth i boblogrwydd Tafwyl dechrau achosi problemau iechyd a diogelwch gyda gormod o bobl yn ceisio cael mynediad. Mae hyn yn digwydd yn barod gyda gwyliau cerddorol Saesneg megis Glastonbury, felly pam ddim rhoi\u2019r un cyfle i leisiau artistiaid Cymraeg gyrraedd tu hwnt i furiau\u2019r castell pob blwyddyn?"}]